Aanvallers eis ‘diamante’ tydens plaasaanvalArgieffoto: Lorraine Claasen ŉ Egpaar word in die waakeenheid van ŉ Pretoriase hospitaal behandel nadat hulle Saterdag in die vroeë oggendure op hul plaas buite Bronkhorstspruit oorval, aangehou en aangerand is. Vasti du Preez, stigter van die Bronkhorstspruit Veiligheid WhatsApp-netwerk, het Maandag aan Maroela Media gesê die egpaar, wat versoek om anoniem te bly, is Saterdag omstreeks 01:30 in die Puntlyf-omgewing deur drie verdagtes aangeval. “Die vrou het wakker geword van ŉ geluid toe hul kamerdeur teen ŉ kasdeur slaan. Daarna is sy en haar man verblind deur die aanvallers se kopligte wat in hul oë geskyn het. Die aanvallers het hulle dadelik met ŉ onbekende harde voorwerp begin aangerand,” het Du Preez gesê. Die aanvallers het die vrou se hande met kabelbinders vasgemaak. “Die man het groot arms en die aanvallers moes kettings en broeke gebruik om hom vas te bind.” Die egpaar is verder aangerand terwyl die aanvallers op geld, diamante en ŉ skootrekenaar aangedring het. Die verdagtes het vermoedelik te voet met elektroniese ware, selfone en kontant gevlug. “Die egpaar het deurentyd hardop gebid. Hulle kon hulself teen 05:00 bevry, waarna hulle hulp by bure gekry het.” Die slagoffers het albei skedelfrakture en inwendige beserings opgedoen en is na ŉ hospitaal in Pretoria gehaas vir behandeling. “Hulle sal die volgende paar dae aansterk in die waakeenheid voordat albei operasies kan ondergaan om die skade te herstel,” het Du Preez gesê. Volgens Du Preez is die slagoffers se plaas, asook hul bure, se omheining reeds verlede naweek geknip. “Die aanvallers het presies geweet waar die vrou haar skootrekenaar wegsteek. Hulle het baie honde, binne en buite die huis, maar die honde het nie geblaf nie. Daar is ook twee ander huise op die erf, maar die bure het niks gehoor nie.” Die Welbekend-polisie ondersoek voorval. Die polisiewoordvoerder kon ondanks verskeie pogings nie vir kommentaar bereik word nie. Na wat verneem word, is niemand nog in verband met die voorval in hegtenis geneem nie.